《再用前韵以谢诸公见答之什》
宋代·郭印

三贤富文词，献笑发其端。
瓦砾换琼瑶，光照窗几寒。
荧煌句中眼，真透祖师关。
孺子或可教，倾倒无用悭。
嗟余腹空虚，思苦言亦艰。
岂如新诗章，字字珠走盘。
同门法禁严，欲往心未安。
跬步乃千里，彷佛闻笑言。
凭谁写胸臆，锦囊去复还。
步海吾岂惮，波澜时一观。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。